HMD Globalin Nokia 8 -puhelin tulee Suomessa myyntiin syyskuussa. Kuva: Mikko Pulliainen

Viimeistään syksyllä mitataan Nokian brandin vetovoima, kun Nokia-puhelimia valmistava HMD Global yrittää tehdä sen, missä ei ole onnistuttu yli vuosikymmeneen, eli julkaista kalliin hintaluokan Nokia-älypuhelimen, josta tulee hitti.

HMD piti maanantaina iltapäivällä lehdistötilaisuuden, jossa se kertoi Nokia 8 -puhelimensa saapumisesta Pohjoismaiden markkinoille. Suomessa puhelin on maanantaista lähtien myynnissä ainakin teleoperaattoreiden, Verkkokauppa.comin sekä Gigantin verkkokaupoissa.

Toistaiseksi puhelinta on saatavilla vain teräksenvärisenä, mutta valikoima laajentuu jo syyskuussa, kun myynti laajentuu kivijalkakauppoihin.

HMD:n Pohjoismaiden liiketoimintajohtaja Ossi Korpela kertoo, että alkuvuoden toimitusvaikeuksista on otettu oppia.

– Puhelimen saatavuutta on kumppaneillamme mukavasti. Pitäisi riittää, Korpela toteaa.

Hänen mukaansa HMD:n aiempien Nokia-älypuhelinten ennakkokysyntä yllätti yhtiön.

– Nokia 3, 5 ja 6 ovat sen hintaluokan laitteita, että niitä ei myydä ennakkoon. Myös jakelukanavat ovat aika laajoja, ja olemme rakentaneet kanavan saatavuutta alusta asti.

– Ennakkokysyntä oli ihan ennennäkemätön, mutta Nokia 8 tehtiin jo aivan eri tavalla.

Kuvausominaisuuksiin panostettu

HMD pyrkii erottautumaan muista lippulaivapuhelimista erityisesti Nokia 8:n kuvausominaisuuksilla. Puhelimen etu- ja selkäpuolella on 13 megapikselin kamerat, joilla käyttäjä voi kuvata samaan aikaan kahteen suuntaan.

Kamerasovelluksella voi myös kuvata livevideota suoraan Facebookiin ja YouTubeen. Tulevaisuudessa on tarkoitus laajentaa liveominaisuutta muillekin alustoille.

– On erilaisia trendejä, joiden mukaan kuvaus kehittyy. Kamerasovelluksen rikkaus kasvaa huomattavasti, lupaa HMD:n tuotteista vastaava johtaja Juho Sarvikas.

Äänentoistoa varten Nokia on antanut HMD:n käyttöön 360 asteen äänitysteknologiansa, joka on tätä ennen ollut vain Nokian oman, ammattilaiskäyttöön tarkoitetun Ozo-virtuaalitodellisuuskameran käytössä.

HMD:n mukaan riippuu Nokiasta, tuleeko sama äänentoistoteknologia muihinkin älypuhelimiin, eli ilmeisesti mistään yksinoikeudesta ei ole kyse.

Testissä menestyi hyvin

Sarvikas lupaa, että vaikka puhelimen kahdeksanydinprosessorissa onkin potkua, se ei kuluta tuhottomasti virtaa.

– Olemme saaneet antenniin enemmän herkkyyttä, eli puhelut eivät katkea helposti, eikä puhelimen lähetysteho ole suuri.

Näytön kirkkautta säädellään entistä tehokkaammin valaistustilanteen mukaan, ja jäähdytysjärjestelmän kerrotaan olevan entistä tehokkaampi.

On tietysti vaikeaa sanoa, miten nämä lupaukset toteutuvat, mutta ainakin Cnet.comin suorittamassa benchmark-testissä Nokia 8 suoriutui paremmin kuin Samsungin lippulaivamalli Galaxy S8.

Sarvikkaan mukaan HMD on sitoutunut päivittämään puhelimen käyttöjärjestelmää kahden seuraavan suuren Android-version verran. Kauemmas tulevaisuuteen on vaikeaa katsoa.

– Jos uuden version laitteistovaatimukset nousevat, voisi tulla ongelmia. Google on kuitenkin ollut systemaattisesti aika harkitsevainen, sillä se haluaa päivittää myös alempien hintaluokkien puhelimia.

Nokia 8:n lisäksi suuremmat päivitykset tehdään yhtiön jo aiemmin julkistamiin kolmeen edullisempaan älypuhelimeen.